L’Ajuntament de Burjassot signa un conveni de col·laboració amb el Club de Tennis Burjassot
2025-07-24

El despatx d’Alcaldia ha sigut l’escenari per a la signatura del conveni de col·laboració entre l’Ajuntament de Burjassot, representat per l’alcalde del municipi, Rafa García i el Club de Tennis de Burjassot, entitat esportiva representada en la signatura pel seu president, Carlos Salvador Ferrando. L’acte de la signatura ha comptat també amb la presència del regidor d’Esports, Juan Gabriel Sánchez. L’objecte del conveni és continuar fomentant la pràctica del tennis entre els ciutadans i ciutadanes del municipi, a través d’actuacions dirigides a reforçar i potenciar la pràctica d’aquest esport.

Així, a través d’aquest conveni, l’Ajuntament, des de la regidoria d’Esports es compromet a concedir una subvenció anual per import de 4.000 euros, al Club de Tennis Burjassot, en l’exercici 2020, i de 2.500 euros durant els següents de vigència del conveni, per al desenvolupament de les activitats programades pel club dirigides a promocionar la pràctica del tennis.

L’acord també permet al Club de Tennis fer ús de les pistes de tennis del Poliesportiu Municipal, tant per a entrenaments com per a partits de competició. Per part seua, a través d’aquesta col·laboració, el, Club de Tennis Burjassot es compromet, entre altres accions, a participar en els campionats organitzats per la Federació de Tennis de la Comunitat Valenciana, així com a establir un pont entre els alumnes de les Escoles Esportives Municipals que, per edat, no poden continuar en l’activitat de tennis, oferint la possibilitat de continuar la pràctica d’aquest esport, a través del Club i de competir a nivell federatiu dins de la Comunitat Valenciana.

Després de l’aturada pel confinament i finalitzades també les vacances d’estiu, el Club de Tennis Burjassot es prepara per a competir en el Campionat Absolut amb dos equips.